บัวหลวงลุยบัตรเดบิต ลุ้นใช้บีทีเอส-รถใต้ดิน
“แบงก์กรุงเทพ” เตรียมออกบัตรเดบิตใช้กับรถไฟฟ้าบีทีเอสในไตรมาส 3 หลังบีทีเอสเปลี่ยนระบบใหม่เป็นบัตรแรบบิท
25 เม.ย. 2555

“แบงก์กรุงเทพ” เตรียมออกบัตรเดบิตใช้กับรถไฟฟ้าบีทีเอสในไตรมาส 3 หลังบีทีเอสเปลี่ยนระบบใหม่เป็นบัตรแรบบิท 
นายทวีลาภ ฤทธาภิรมย์ กรรม การผู้ช่วยผู้จัดการใหญ่ ธนาคารกรุงเทพ กล่าวว่า ในช่วงไตรมาส 3 ของปีนี้ ธนาคารจะออกบัตรเดบิตร่วม (โคแบรนด์) กับบริษัท ระบบขนส่งมวลชนกรุงเทพ ผู้ให้บริการรถไฟฟ้าบีทีเอส และบริษัท การรถไฟฟ้าขนส่งมวลชนแห่งประเทศไทย (รฟม.) ผู้ให้บริการรถไฟฟ้าใต้ดิน เพื่อใช้เป็นบัตรเดบิตสามารถใช้ซื้อสินค้าและถอนเงินสดผ่านเครื่องเอทีเอ็มได้ด้วย หลังจากรถไฟฟ้าบีทีเอสออกบัตรแรบบิทเพื่อรองรับการใช้บัตรร่วมกับรถไฟฟ้าใต้ดินในอนาคต
ปัจจุบัน ธนาคารกรุงเทพมีบัตรบีเฟิสต์บีทีเอส ใช้สำหรับเป็นบัตรรถไฟฟ้าบีทีเอส ชำระค่าสินค้าและถอนเงินสดผ่านเครื่องเอทีเอ็ม ทั้งสิ้น 2 แสนบัตร ขณะนี้ก็ต้องทำความเข้าใจกับลูกค้า และกำลังสอบถามรายละเอียดกับรถไฟฟ้าบีทีเอสว่าจะเปลี่ยนบัตรให้ลูกค้าได้อย่างไร เพราะต้องเปลี่ยนระบบตามรถไฟฟ้าบีทีเอส หลังเปลี่ยนใช้บัตรแรบบิททั้งหมด ซึ่งบัตรบีเฟิสต์-บีทีเอส จะมีค่าธรรมเนียมรักษาบัตรปีละ 200 บาท เหมือนบัตรเดบิต ทั่วไป ขณะที่บัตรทั้งหมดของธนาคารไม่รวมบัตรเครดิตมีทั้งสิ้น 14 ล้านบัตร
นายชาติศิริ โสภณพนิช กรรม การผู้จัดการใหญ่ ธนาคารกรุงเทพ กล่าวว่า ธนาคารยังคงเป้าหมายสินเชื่อรวมปีนี้ไว้ที่ 68% โดยในไตรมาสแรกธนาคารขยายสินเชื่อได้ 2.7% เทียบจากไตรมาสก่อนหน้า และเชื่อว่าสินเชื่อในไตรมาส 2 ยังขยายตัวได้ต่อเนื่อง ปีนี้หากมีปัจจัยเสี่ยงจะมาจากภาวะเศรษฐกิจโลกที่อาจส่งผลต่อไทย
ด้านส่วนต่างอัตราดอกเบี้ยปีนี้จะอยู่ประมาณ 2.5% เพราะการแข่งขันเงินฝากยังมีต่อเนื่อง แม้ตามกฎเกณฑ์ใหม่ธนาคารรัฐจะต้องนำส่งค่าธรรมเนียมเงินฝากเช่นเดียวกันธนาคารพาณิชย์ แต่การแข่งขันยังสูงอยู่